Μαουρίσιο Ζοσέ ντα Σιλβέιρα Τζούνιορ

Ο **Μαουρίσιο Ζοσέ ντα Σιλβέιρα Ζούνιορ** (*Maurício José da Silveira Júnior*, γεννημένος στις 21 Οκτωβρίου 1988 στο Σάο Ζοσέ ντος Κάμπος) είναι Βραζιλιάνος ποδοσφαιριστής που αγωνίζεται ως μέσος στην Βραζιλία και την ομάδα της Ίντερ Λιμέιρα.

## Βιογραφία
Ο Μαουρίσιο γεννήθηκε στο Σάο Ζοσέ ντος Κάμπος, πόλη της πολιτείας του Σάο Πάολο στη Βραζιλία, στις 21 Οκτωβρίου του 1988. Έμαθε τα μυστικά του αθλήματος στην Κορίνθιανς, αλλά το 2006 σε ηλικία μόλις 18 ετών, η Φλουμινένσε τον απέκτησε και μάλιστα τον έριξε αμέσως στα βαθιά.

Στην πρώτη του επαγγελματική σεζόν μέτρησε 20 συμμετοχές και μοίρασε 2 ασίστ αφήνοντας υποσχέσεις για το μέλλον. Την επόμενη χρονιά ανέβηκε στους 33 αγώνες, ενώ πέτυχε και το πρώτο τέρμα της καριέρας του. Σταδιακά όμως, ο χρόνος του μειώθηκε και η λέξη εξέλιξη αντικαταστάθηκε με τη στασιμότητα. Γι’ αυτό και τις πρώτες μέρες του 2009 αποφάσισε να κάνει το μεγάλο βήμα.

Άφησε την πατρίδα του και μετακόμισε στη Ρωσία. Η Σπαρτάκ Μόσχας και η Τέρεκ Γκρόζνι είχαν κάνει πρόταση για την απόκτηση του. Εκείνος, επέλεξε την αντισυμβατική οδό. Απαρνήθηκε την κοσμοπολίτικη Μόσχα και αποφάσισε να εγκατασταθεί στην πρωτεύουσα της Τσετσενίας.

Προσαρμόστηκε άμεσα κι έγινε ο ηγέτης της ομάδας. Έμεινε στο Γκρόζνι για πέντε σεζόν, φόρεσε συνολικά 197 φορές τη φανέλα της ομάδας, πέτυχε 33 γκολ και έγινε ένας από τους αγαπημένους παίκτες τόσο των φιλάθλων όσο και του προέδρου της ομάδας, Ραμζάν Καντίροφ. Μάλιστα, ενώ αρχικά είχε υπογράψει τριετές συμβόλαιο, το επέκτεινε για άλλα δύο χρόνια.

Τον Ιανουάριο του 2016 έκρινε πως ήρθε και πάλι η στιγμή για μία νέα σελίδα στην καριέρα του. Ήθελε κάτι μεγαλύτερο από την Τέρεκ. Έτσι, υπέγραψε στην Ζενίτ που του πρόσφερε την πρόκληση την οποία αναζητούσε.

Υπέγραψε αρχικά συμβόλαιο για έξι μήνες, αλλά μετά την ολοκλήρωσή του, οι άνθρωποι της ομάδας συμφώνησαν μαζί του για άλλα τρία χρόνια, καθώς ο Μιρτσέα Λoυτσέσκoυ εισηγήθηκε την παραμονή του στο ρόστερ.

Τη σεζόν 2016-17 αγωνίστηκε σε 27 παιχνίδια, πέτυχε 2 γκολ, ενώ πρόσφερε και 1 ασίστ. Τον Ιούνιο του 2017 έλυσε κοινή συναίνεση το συμβόλαιο του με την Ζενίτ κι έπειτα από πολλές προσφορές που δέχθηκε από διάφορες ομάδες, επέλεξε τον ΠΑΟΚ ως τον επόμενο σταθμό της καριέρας του, μετά από πρόταση που του έκανε ο γιος του Μιρτσέα, Ραζβάν Λουτσέσκου. Στην ομάδα της Θεσσαλονίκης αποτέλεσε μία σταθερή επιλογή για την ενδεκάδα, ενώ συνολικά αγωνίστηκε σε 27 αγώνες έχοντας 4 γκολ και 1 ασίστ.

Στο φινάλε της σεζόν στέφθηκε Κυπελλούχος Ελλάδας, όπου στον τελικό ο ΠΑΟΚ επικράτησε της ΑΕΚ με σκορ 2-0, με τον ίδιο να αγωνίζεται για 79', καθώς σε εκείνο το λεπτό αντίκρισε την κόκκινη κάρτα για δυνατό χτύπημα σε αντίπαλο παίκτη. Το αποτέλεσμα, όμως δεν άλλαξε και έτσι, ο Μαουρίσιο, κατέκτησε το τρόπαιο, την πρώτη χρονιά στην ομάδα της Θεσσαλονίκης. Την επόμενη χρονιά είχε πιο αναβαθμισμένο ρόλο και αποτέλεσε βασικό στέλεχος της ομάδας. Ωστόσο, ένας τραυματισμός στο γόνατο τον άφησε εκτός αγωνιστικών υποχρεώσεων μέχρι το τέλος της σεζόν. Μέχρι τον τραυματισμό του πρόλαβε να αγωνιστεί σε 32 αγώνες και να προσφέρει 5 γκολ και 3 ασίστ. Στο φινάλε της σεζόν, πανηγύρισε την κατάκτηση του πρωταθλήματος καθώς και του κυπέλλου, κάνοντας το νταμπλ με την ομάδα του ΠΑΟΚ.

Στον ΠΑΟΚ έμεινε μέχρι και το καλοκαίρι του 2020, όπου και πήρε μεταγραφή για την ομάδα του Παναθηναϊκού. Στο τριφύλλι αγωνίστηκε συνολικά για δύο σεζόν, ξεκινώντας συχνά βασικός, ενώ στην δεύτερη χρονιά στην ομάδα του Παναθηναϊκού (2021-2022), κατέκτησε το Κύπελλο Ελλάδας. Με την αποχώρησή του από την ομάδα της Αθήνας, πήρε μεταγραφή για την Ρωσική Ροντίνα Μόσχας, όπου και αγωνίστηκε για ένα εξάμηνο. Το επόμενο μισό της σεζόν, καθώς και για την επόμενη περίοδο, αγωνίστηκε στην Πορτογαλική Πορτιμονένσε.

Το καλοκαίρι του 2024 επέστρεψε στην πατρίδα του, την Βραζιλία, για λογαριασμό της Αθλέτικ Κλαμπ, ομάδα της τρίτης κατηγορίας, ενώ το ίδιο έτος, μετακόμισε στην Ίντερ Λιμέιρα, ομάδα της τέταρτης κατηγορίας της χώρας. 

### Διεθνής

Ο Μαουρίσιο αγωνίστηκε με την Εθνική Βραζιλίας Κ-17 σε πέντε αγώνες, ενώ όσο αγωνιζόταν στη Ρωσία δήλωσε πως θα ήθελε να λάβει κλήση στην Εθνική Ρωσίας.

## Στατιστικά

## Διακρίσεις
**Συλλογικές**
;Ζενίτ Αγίας Πετρούπολης
* Κύπελλο Ρωσίας: **1** Κύπελλο Ρωσίας (2015-2016)
* Σούπερ Καπ Ρωσίας: **1** Σούπερ Καπ Ρωσίας (2016)

;ΠΑΟΚ
* Κύπελλο Ελλάδας: **2** (2017-18), (2018-19)
* Πρωτάθλημα Ελλάδας: **1** (2018-2019)

;Παναθηναϊκός
* Κύπελλο Ελλάδας: **1** (2021-2022)

**Ατομικές**
*Μετάλλιο «Για υπηρεσίες στη Δημοκρατία της Τσετσενίας» (2014)

## Παραπομπές


Κατηγορία:Βραζιλιάνοι ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Φλουμινένσε Φούτμπολ Κλαμπ
Κατηγορία:Ποδοσφαιριστές Τέρεκ Γκρόζνι
Κατηγορία:Ποδοσφαιριστές Ζενίτ Αγίας Πετρούπολης
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Καμπεονάτο Μπραζιλέιρο Σέριε Α
Κατηγορία:Ποδοσφαιριστές Πρέμιερ Λιγκ Ρωσίας
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα